Author: Kontrová Ľubica
Last saved by: Hořinková Hana
Company: MZ SR

Dôvodová správa

A. Všeobecná časť

Návrh nariadenia vlády Slovenskej republiky z ... 2017, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov predkladá Ministerstvo zdravotníctva Slovenskej republiky podľa § 5 ods. 5 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.  

Predmetom a cieľom návrhu nariadenia vlády je upraviť a zosúladiť verejnú minimálnu sieť poskytovateľov ambulantnej pohotovostnej služby v súlade s návrhom zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony predloženým na rokovanie NR SR. Konkrétnym určením spádových území a pevných bodov pre ambulancie pevnej ambulantnej pohotovostnej služby opatrením MZ SR sa ustanoví sieť ambulancií pevnej ambulantnej pohotovostnej služby pre dospelých a sieť ambulancií pevnej ambulantnej pohotovostnej služby pre deti a dorast. Z uvedeného dôvodu sa z nariadenia vlády Slovenskej republiky č. 680/2004 Z.  z.  vypúšťa verejná minimálna sieť lekárskej služby prvej pomoci pre dospelých a lekárskej služby prvej pomoci pre deti a dorast.  

Zároveň sa návrhom nariadenia vlády v rámci verejnej minimálnej siete navrhuje ustanoviť pevná sieť poskytovateľov ústavnej zdravotnej starostlivosti, ktorí budú poskytovať urgentnú zdravotnú starostlivosť  na urgentnom príjme 1. typu a na urgentnom príjme 2. typu tak, aby bolo nariadenie vlády v súlade s novelou zákona č. 576/2004 Z. z. predloženou do NR SR. 

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a s právnymi predpismi Európskej únie. 

Návrh nariadenia vlády Slovenskej republiky nepredpokladá vplyv na rozpočet verejnej správy, vplyv na podnikateľské prostredie, nepredpokladá sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana. 

Delená účinnosť návrhu nariadenia vlády sa navrhuje v nadväznosti na nadobudnutie účinnosti návrhu novely zákona č. 576/2004 Z. z., predloženého na rokovanie NR SR a v nadväznosti na ustanovenia zákona č. 257/2017 Z. z.